Korrupsie: 17 arrestasies met nog op padShamila Batohi, hoof van die Nasionale Vervolgingsgesag. (Foto: Jacques Naude/ANA) Nog baie inhegtenisnemings vir korrupsie is op pad, het die hoof van die Nasionale Vervolgingsgesag en nasionale direkteur van openbare vervolgings, Woensdagoggend in die parlement belowe. Adv. Shamila Batohi se uitlatings is ŉ verdere aanduiding dat die vervaardigers van oranje oorpakke dalk net ’n toename in aanvraag op hande het. Die inhegtenisnemings die afgelope week of so staan op minstens 17. Daarvan staan sewe in verband met die berugte asbesskandaal tydens die bewind van die huidige sekretaris-generaal van die ANC, Ace Magashule, as premier van die Vrystaat. Voorts is die voormalige senior ANC-LP Vincent Smith en die voormalige Bosasa-ringkop Angelo Agrizzi hierdie week in hegtenis geneem. Die res van die sewentien word betrek by skandale in KwaZulu-Natal, en sluit die voormalige provinsiale polisiekommissaris Mmamonnye Ngobeni en verskeie Durbanse tenderpreneur-magnate met sterk ANC-bande, soos Thoshan Panday, in. In ’n verdere verwikkeling is die eerste persoon wat met die skandaal by die VBS-bank verbind word, tronkstraf opgelê en het die lang arm van die gereg begin toeslaan op die korrupte Mogalakwena-munisipaliteit in Mokopane (eens Potgietersrus). Batohi het gesê die Nasionale Vervolgingsgesag het saam met ander wetstoepassingsinstansies soos die Valke die 87 belangrikste korrupsiesake geïdentifiseer en fokus nou daarop om die skuldiges te vervolg. In idiomatiese taal wat twee van Suid-Afrika se gunstelingdiere betrek, het sy oor korrupsie gesê dat die inhegtenisnemings tot dusver bloot die oortjies van die seekoei is, en dat die enigste manier om die korrupsie-olifant te takel, happie vir happie is.